**Klinikophold i Aasiaat – august 2017**

**Hospitalet**

Sygehuset består af ambulatorium, sengeafdeling, en skadestue, en OP-stue og en fødestue. De fleste læger på afdelingen er ansat i 3-9 mdr, hvorfor antallet af læger svinger lidt.

Mandag til fredag gik en læge stuegang, en havde vagten og de resterende var i ambulatoriet.

Ambulatoriets funktion kan sammenlignes med almen praksis herhjemme. Visitationen af patienter varetages af ikke-sundhedsfagligt personale, hvorfor der ikke er helt den samme sortering som i almen praksis herhjemme.

Det er muligt at få sit eget spor i ambulatoriet, hvor man selv tager patienter. Vi var to studerende afsted og delte ambulatoriedagene imellem os, da der ofte var mangel på lokaler, så den ene gik med til stuegang og den anden gik i ambulatoriet.

Det kan være en god ide hjemmefra at tænke over hvad man gerne vil have fokus på, da der er mulighed for at se mange patientgrupper. Jeg selv havde ikke tænkt så meget over ét fokusområde og fik derfor mange slags patienter bl.a. bevægeapparatssmerter, hududslæt, obs. kønssygdom, præventionssamtaler mm. Herudover havde jeg dage hvor jeg foretog smear.

Generelt var personalet på hospitalet rigtig søde og der var god mulighed for at konferere patienterne samt få supervision.

I august var der også en del bygdebesøg som vi kunne komme med på.

Herudover havde vi en telefon, som lægerne kunne ringe til, hvis der skete noget spændende. Vi havde også givet vores telefonnummer til jordemoderen, som ringede, når der var fødsler.

**Bolig**

Vi boede i den gamle distriktslægebolig, som lå 2 minutters gang fra sygehuset. Boligen har hvad man skal bruge, og der er fint med plads. Man deler badeværelse, stue og køkken med de resterende beboere. Hovedparten af tiden boede vi med en sygeplejerske og en læge, som begge havde vikariater på sygehuset.

Der var et internetstik i værelset i stuen og herudover var der trådløst internet på hospitalet. Vi valgte dog at købe internet sammen med de to andre, vi boede sammen med. Internet er dyrt i Grønland og 100 GB kostede 1100 kr. + 300 kroner i oprettelse, men da vi var fire som delte, blev prisen overkommelig. Det tog et par dage fra vi købte internet, til vi fik det oprettet i boligen.

Herudover var der fjernsyn i den fælles stue med danske kanaler.

**Mad**

Aasiaat er en stor by - efter grønlandske standarder, og byen har flere supermarkeder. I august var butikkerne relativt velassorterede det meste af tiden. Priserne er generelt lidt højere end i Danmark og vil man have friske grøntsager og andre korttidsholdbare varer, er det markant dyrere end i Danmark.

På brættet ved havnen kan man købe kød og fisk til en god pris. Vi købte bl.a. moskusokse og sildepisker (vågehval).

**Fritid**

Vejret var godt langt de fleste dage, mens vi var afsted, hvorfor vi brugte meget tid på at vandre rundt på øen. Øen er relativt lille, men rigtig fin til endagsture. Vi tog fx trangia med til at lave mad, mens vi var ude at gå.

Er man glad for at fiske, er der også gode muligheder for dette. Man kan købe sin egen fiskestang eller prøve at forhøre sig blandt personalt om man kan låne en.

Mens vi var der, var der rigtig mange pukkelhvaler, så vi brugte meget tid på hvalkiggeri! Vi var også ude at sejle med en sygeplejerske fra hospitalet, hvor vi kom helt tæt på hvalerne.

Generelt er personalet rigtig søde til at tage en med ud eller give gode råd om, hvem man kan forhøre sig hos.

Aasiaat har også et lille fint museum, og det er også muligt at få rundvisning på den lokale rejefabrik.

I weekenden kan man sejle med Diskoline til de omkringliggende steder. Det koster ca. 500-600 kroner hver vej til de fleste steder, og man skal ofte bestille et par uger i forvejen for at være sikker på at få en plads.

Vi tog til Illulissat (som især er kendt for den smukke isfjord), inden vi ankom til Aasiaat. Herudover tog vi en weekend til Diskoøen, som er en vulkanø. Øen er virkelig smuk med flere højdemeter og mere frodig fauna end Aasiaat. Vi havde taget telt med hjemmefra og sov derfor i telt på Diskoøen. Når der er ledigt, kan man også låne en bolig tilhørende sundhedscentret på øen til en fin pris.

Jeg havde en helt fantastisk tur og kan klart anbefale Grønland!